
A V I Z 
asupra proiectului de Lege pentru ratificarea Acordului de la Paris, încheiat la Paris, la 12 decembrie 2015 şi semnat de România la New York, la 22 aprilie 2016
În conformitate cu prevederile art.95 din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a fost sesizată, spre avizare cu proiectului de Lege pentru ratificarea Acordului de la Paris, încheiat la Paris, la 12 decembrie 2015 şi semnat de România la New York, la 22 aprilie 2016, trimis cu adresa nr. PLx. 493 din 31 octombrie 2016, înregistrat la Comisia juridică, de disciplină şi imunităţi sub     nr.4c-11/1204 din 01 noiembrie 2016.

Conform dispoziţiilor art.75 alin.(1) din Constituţia României, republicată, şi ale art. 92 alin. (8) pct.1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este primă Cameră sesizată.
Proiectul de lege are ca obiect de reglementare ratificarea Acordului de la Paris, încheiat la Paris, la 12 decembrie 2015 și semnat de România la New York, la 22 aprilie 2016. Acordul de la Paris în domeniul schimbărilor climatice vizează, în principal, următoarele aspecte: operaționalizarea obiectivului pe termen lung de a limita creșterea temperaturii medii globale sub 2 grade Celsius, statele părți urmând să depună eforturi pentru a limita creșterea temperaturii la 1,5 grade Celsius (obiectiv aspirațional), o viziune pe termen lung asupra tranziției necesare către economii cu emisii scăzute și rezistente la schimbările climatice pe parcursul acestui secol, în contextul unei dezvoltări durabile și de eradicare a sărăciei, încurajarea statelor Părți de a întreprinde măsuri la nivel intern pentru atingerea angajamentelor de reducere a emisiilor cu efect de seră, un ciclu de revizuire a angajamentelor la fiecare 5 ani, un obiectiv global calitativ în domeniul adaptării la efectele schimbărilor climatice, de creștere a capacității de adaptare, creșterea rezistenței și reducerea vulnerabilității la efectele schimbărilor climatice, angajamentele statelor dezvoltate de a continua mobilizarea surselor de finanțare pentru statele în curs de dezvoltare, de a asigura transferul de tehnologie - o viziune pe termen lung, un cadru nou pentru sporirea transferului și accentuarea oportunităților de suport prin cercetare și inovare.
Potrivit art. 61 din Regulamentul Camerei Deputaţilor, republicat, cu modificările și completările ulterioare,  membrii Comisiei juridice, de disciplină şi imunităţi au examinat în şedinţa din data de 07.11.2016, inițiativa legislativă supusă avizării, expunerea de motive şi au avut în vedere avizul favorabil al Consiliului Legislativ, transmis prin adresa cu nr.923 din 28 septembrie 2016.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, să acorde aviz favorabil proiectului de lege.

În raport de obiectul şi conţinutul reglementării, proiectul de lege face parte din categoria legilor ordinare.

